ለመተከል ተፈናቃዮች ድጋፍ የሚውል ከ9 ሚሊየን ብር በላይ ተሰበሰበ
በቤኒሻንጉል ጉሙዝ ክልል መተከል ዞን በነበረው የጸጥታ ችግር ለተፈናቀሉ ወገኖች ድጋፍ የሚውል ከ9 ሚሊየን ብር በላይ መሰብሰቡን የክልሉ ገቢ አሰባሳቢ አብይ ኮሚቴ ገለጸ፡፡ከዞኑ ኮማንድ ፖስት ጋር በመቀናጀት ማሳ ላይ የሚገኝ የተፈናቃዮች ሰብል የመሰብሰብ ስራ በቅርቡ እንደሚካሄድ ተመልክቷል፡፡የገቢ አሰባሳቢ ኮሚቴ ሰብሳቢ አቶ ባበክር ከሊፋ ዛሬ እንዳስታወቁት፤ ኮሚቴው ባለፈው  ሳምንት ባደረገው ጥረት  9 ሚሊየን 200 ሺህ ብር መሰብሰብ ተችሏል፡፡ገቢው በአሶሳ እና መተከል ዞኖች ጨምሮ ከተለያዩ የክልሉ አካባቢዎች   የተሰበሰበ መሆኑን አመልክተዋል፡፡የመንግስት ሠራተኞች እስከ አንድ ወር ደመወዝ ፤ የመንግስት ተቋማት ደግሞ እያንዳንቸው ከ20 ብር ሺህ እስከ 800 ሺህ ብር ድጋፍ ማድረጋቸውን ጠቅሰዋል፡፡ይህም ኮሚቴው ለተፋናቃዮች በመጀመሪያ ዙር በ15 ቀናት ውስጥ 50 ሚሊየን ብር ለማሰባሰብ የያዘውን እቅድ እንደሚሳካ እንደሚያመላክት ጠቁመዋል፡፡ኮሚቴው ለማሰባሰብ ካቀደው ውጪ እስከ 31 ሚሊየን ብር የሚገመት ምግብ፣ አልባሳት እና የቤት ቁሳቁሶችን ተፈናቃዮቹ ወደሚገኙበት በማድረስ ድጋፍ ያደረጉ የተለያዩ የፌደራል መስሪያ ቤቶች እና መንግስታዊ ያልሆኑ ድርጅቶችም መኖራቸውንም አውስተዋል፡፡በግብርና እና ማዕድን ኢንቨስትመንት ዘርፍ ከተሠማሩ የክልሉ ባለሃብቶች ገቢ ለማሰባሰብ የማወያየት ስራ በቅርቡ እንደሚጀመር አስረድተዋል፡፡ድጋፉን አቅም በፈቀደ ወደ ተፈናቃዮች ለማድረስ ጥረት እየተደረገ መሆኑን አቶ ባበክር ገልጸዋል፡፡